**ultimul convoi**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din orizont vin turme

se vede colbul ridicat în arșița ce joacă

prin ochiul rece de chihlimbar al fiarei

parcă s-aud tălăngi - ecouri nălucite - din timpurile apei

când existau izvoare și explodau culori

acum schilave trupuri - morgane rătăciri -

caută-n van setoase fântâni amăgitoare

burete oțețit pe gura omului-păstor

copaci contorsionați se-ascund în palma stâncii

tot căutând căușele de rouă

pădurea a murit de-atâta uscăciune

iar apa s-a retras în negrele abisuri

ca o părere mută

miroase-a moarte și soarele tot arde

imaginea mai joacă

vulcanii iar înalță perdele-incandescente

topind sticla clepsidrei

se-apropie mulțimea talanga nu mai bate

și timpul se oprește ca lava împietrită

ce-a curs vâscos prin vene

stană de piatră-i lumea

iar soarele de-o suliță pe cer împrăștie tot praful

ochiul trezit al fiarei fixează sângerând

bipede umbre vlăguite

schelete umblătoare

chircite oase translucide și salivează

nu-s oi ci oamenii rămași pe Terra

e ultimul convoi